Document ID: 32009D0397

PADOMES LĒMUMS
(2009. gada 26. februāris)
par Konvencijas par tiesas izvēles līgumiem parakstīšanu Eiropas Kopienas vārdā
(2009/397/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 61. panta c) punktu saistībā ar 300. panta 2. punkta pirmo daļu,
ņemot vērā Komisijas priekšlikumu,
tā kā:
(1)
Eiropas Kopiena strādā, lai izveidotu patiesu tiesiskuma telpu, kā pamatā ir tiesu nolēmumu savstarpējās atzīšanas princips.
(2)
Konvencija par tiesas izvēles līgumiem, kas noslēgta 2005. gada 30. jūnijā Hāgas Starptautisko privāttiesību konferencē (turpmāk “Konvencija”), sniedz vērtīgu ieguldījumu pušu autonomijas veicināšanā starptautiskos tirdzniecības darījumos un šādu darījumu juridisko risinājumu paredzamības nodrošināšanā.
(3)
Konvencija ietekmē Kopienas sekundāros tiesību aktus par jurisdikciju, kuras pamatā ir pušu izvēle, un spriedumu atzīšanu un izpildi, jo īpaši Padomes Regulu (EK) Nr. 44/2001 (2000. gada 22. decembris) par jurisdikciju un spriedumu atzīšanu un izpildi civillietās un komerclietās (1).
(4)
Kopienai ir ekskluzīva kompetence attiecībā uz visiem Konvencijas reglamentētajiem jautājumiem.
(5)
Konvencijas 30. pantā noteikta iespēja Kopienai parakstīt, pieņemt, apstiprināt Konvenciju vai pievienoties tai.
(6)
Apvienotā Karaliste un Īrija piedalās šā lēmuma pieņemšanā un piemērošanā.
(7)
Saskaņā ar 1. un 2. pantu Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās šā lēmuma pieņemšanā, un tāpēc Dānijai tas nav saistošs un nav jāpiemēro.
(8)
Konvencija būtu jāparaksta un kopīgā deklarācija būtu jāapstiprina,
IR NOLĒMUSI ŠĀDI.
1. pants
Ar šo Eiropas Kopienas vārdā ir apstiprināta 2005. gada 30. jūnijā Hāgā noslēgtās Konvencijas par tiesas izvēles līgumiem (turpmāk “Konvencija”) parakstīšana, ņemot vērā tās iespējamo noslēgšanu nākotnē.
Konvencijas teksts pievienots šā lēmuma I pielikumā.
2. pants
Padomes priekšsēdētājs ar šo tiek pilnvarots norīkot personu vai personas, kas ir tiesīgas Kopienas vārdā parakstīt Konvenciju un sniegt deklarāciju šā lēmuma II pielikumā.
3. pants
Šo lēmumu publicē Eiropas Savienības Oficiālajā Vēstnesī.
Briselē, 2009. gada 26. februārī

Labels: 12
3
15
5